Proteas ly eerste WB-nederlaagMeg Lanning het ’n skitterende honderdtal teen die Proteas in Wellington geslaan. Foto: Marty Melville/AFP. Meg Lanning se briljante onoorwonne 135 lopies het gesorg dat die Protea-vrouekrieketspan hul eerste nederlaag van die Wêreldbeker-toernooi in Nieu-Seeland gely het. Die Suid-Afrikaners het ’n heel skaflike 271/5 in hul toegelate 50 boulbeurte – danksy goeie beurte deur Laura Wolvaardt (90) en Suné Luus (52) – aangeteken, maar die Aussies het die wenlopies reeds in die 46ste boulbeurt geslaan. Lanning se spogbeurt was ongetwyfeld die verskil tussen die twee spanne; nie een van die ander Australiese kolwers kon meer as 32 lopies aanteken nie. Die Australiese kaptein het veral van Tumi Sekhukhune se boulwerk gehou en die Suid-Afrikaner het 68 lopies in sewe boulbeurte afgestaan. “Ek dink ons boulers sou die telling op enige ander dag kon verdedig, maar Meg (Lanning) was uitstekend,” het Luus gesê. Volgens die Protea-kaptein is sy tevrede met Shabnim Ismail se boulvertoning, maar die span sal hul veldwerk moet opskerp. “Ons het nou ’n dag om vir ons volgende wedstryd teen die Wes-Indiese Eilande voor te berei. Ons is nog nie verseker van ’n plek in die halfeindstryd nie.” Die Suid-Afrikaners sal hoop dat spelers soos Lizelle Lee en Mignon du Preez binnekort met die kolf vlam vat. Die twee sterkolwers se gemiddeld is onderskeidelik 16,00 en 8,25 in die toernooi. Die Proteas speel Donderdag teen die Wes-Indiese Eilande in Hamilton. Proteas 271/5 in 50 boulbeurte: Laura Wolvaardt 90, Suné Luus 52 en Annabel Sutherland 1/26. Australië 272/5 in 45,2 boulbeurte: Meg Lanning 135*, Tahlia McGrath 32 en Shabnim Ismail 2/33.